बैजनाथ से रणचुलाकोट में भ्रामरी देवी के मंदिर को जाने वाले पैदल मार्ग और बैराट में लखनपुर हाट के झाला में झालीमाली देवी के मंदिर का अस्तित्व वर्तमान में भी विद्यमान है (राजुला-मालूशाही प्रेम गाथा-डॉ. एस.एस. पांगती)। बैजनाथ के डंगोली क्षेत्र को झालीमाली मानने का जिक्र कई लोक कथाओं, गाथाओं एवं गीतों में आया है। जोहार के एक लोकगीत में तिब्बत से नमक, सोहागा और ऊन लाकर कत्यूर ले जाने और वहां से बारह बीसी ढाकर में जौ लादकर तिब्बत पहुंचाने के दौरान वरदायिनी झालीमाली देवी का सुन्दर वर्णन किया गया है। जोहारी लोकगीत की पक्तियां इस प्रकार हैं- 'कत्यूर रैनी-सैनी तोली, यो स्‍येरी को देवी बैठली, कत्यूर रैनी-सैनी तोली, बैठली झालीमाली देवी, कत्यूर झालीमाली देवी, त्‍वी देवी ह्यवे वरदैणी'। भावार्थ यह है-'कत्यूर की इस लम्बी-चौड़ी चौरास भूमि पर कौन देवी रहती है ? कत्यूर की इस लम्बी-चौड़ी चौरास भूमि पर झालीमाली देवी रहती है। कत्यूर की झालीमाली देवी, तू सबके लिए वरदायनी हो जाय।' इसी प्रकार एक मारछा लोकगीत में भक्त द्वारा घण्टाकर्ण देवता के भोग के लिए कत्यूर बाजार से 'बासमती चावल' लाने का और झालीमाली मन्दिर में रात्रि विश्राम का जिक्र इस प्रकार है। 'ए पौचें मैं अब कत्यूरना को हाट, कत्यूरना को हाट छोड़ोलो पयांणों,ए पौचें में झालीमाली देवी ना को हाट, झालीमाली देवी ना को हाट छोड़ोंलो पयांणों, कत्यूर ना को हाट रींगी वासा सांटे मैं न धेनू वालों लौंण, सांटे में न झीरि-बासमती चौल, पॉजलों में अब ऑखि वालों फॉचों। भावार्थ यह है-'मैं कत्यूर हाट पहुंचूंगा, वहा झालीमाली के मन्दिर जाऊँगा, वहीं रात बिताऊंगा। आपसी अदला-बदली से कत्यूर बाजार में नमक और खुशुबूदार बासमती लूँगा, कत्यूर हाट से वापस मैं माणा बाजार पहुँचुंगा, तब मैं घण्टाकर्ण को भोग लगाऊंगा'।